РЕЦЕНЗИЯ

от доц. д-р Стефка Първева

Институт за исторически изследвания, БАН

за научно-изследователската и преподавателска дейност на гл. ас. д-р Милена Иванова Петкова - единствен кандидат в конкурс за доцент по професионално направление 2.2. История и археология (История на българските земи ХV-ХVІІ век) за нуждите на Исторически факултет на Софийския университет „Св. Климент Охридски“, обявен в „Държавен вестник“, бр. 105 от 11 декември 2020 г.

 Гл. ас. д-р Милена Петкова завършва история в СУ „Св. Климент Охридски“ през 2003 г., защитавайки магистърска теза на тема: „Етно-демографска, социална и урбанистична структура на Стара Загора през XV-XVII век.“ През периода 2004 – 2009 г., тя е докторант в катедра „История на България“. През този период тя доразвива магистърската си в докторска дисертация на тема: „Демографско развитие и аграрна икономика в Източния дял на Тракийската низина през XVI век.“. През 2009 г. Петкова получава научната и образователна степен „доктор“ по история. През 2010 и 2015 г. тя работи като хоноруван асистент в катедра „История на България“. През 2015 г. е назначена за асистент, а от 2016 г. за главен асистент в същата катедра.

 Д-р Милена Петкова участва в конкурса за доцент с две монографии и 13 статии. Първата монография на тема: „*Между Анатолия и Румелия. Юруците и стопанското райониране на части от Централните Балкани, средата на XV – средата на XVI век.“* София: ИК „Гутенберг“, 2021 е основния труд, с който д-р Петкова участва в настоящия конкурс. Втората монография, озаглавена: *„Централните Балкани и османците. Демографско развитие и аграрна икономика в Източния дял на Тракийската низина през XVI век.“* София: ИК „Гутенберг“, 2020., е всъщност публикуваната й докторска дисертация.

Тук ще се спра върху достойнствата и някои недостатъци на първата монография, която представлява изисквания от закона хабилитационен труд.

Първото, което бих искала да отбележа за рецензирания текст, е, че четейки книгата, с професионално задоволство разбирам, че д-р Петкова е продължила да търси отговор на изследователски проблеми, които бяха засегнати в нейната докторска дисертация. Но поради липса на време и опит тогава те останаха нерешени. Натрупаните впоследствие умения и знания, както и появата на нови изследвания по темата за номадите в Анадола и Балканите, са позволили на авторката да се заеме отново с изследването на този сложен процес на заселване и адаптацията на юруците в Горнотракийската низина, като го постави в сравнителна перспектива.

Монографията се състои от увод, три глави и заключение.

В увода целта на изследването е формулирана точно и ясно. Тя е насочена към изследване на процесите на демографска и стопанска адаптация и усядане на юруците в Горнотракийската низина в периода от втората половина на ХV до средата на ХVІ в. В текста достатъчно добре са обосновани хронологическите и териториалните рамки на изследването. Обърнато е специално внимание на основанията, които са били водещи за избора на вилаета Караман, като отправна точка за сравнение между поселищните структури и стопански облик на номадските групи, преселени впоследствие в балканските територии на Османската империя. Съгласна съм с авторката, че един от водещите мотиви за избора на двете сравнявани територии е подобието на екологичната среда и създадените от нея предпоставки за формиране на моделите на демографско и стопанско усвояване на пространството.

Важно уточнение, което д-р Петкова прави в увода, е относно съдържанието на термина юрук. Много правилно тя се придържа към характеристиките на неговата употреба в османските извори, които използва в своето изследване. Авторката подчертава, че според законите (кануни), регламентиращи икономиката и социалните отношения на провинция Румелия и вилаета Караман, както и според описите на населението, терминът юрук/юруци се използва за обозначаване на всички номадски групи на територията на империята.

На следващо място е направен кратък преглед на изворите и библиографията по изследваните проблеми. Въпреки заявката за по-детайлно представяне на изворите в отделните глави, мисля, че още тук е мястото да се посочат по-подробно, както богатството на информация, която те предоставят, така и съществуващите ограничения и множеството проблеми, които поставят пред изследователя. Това е съществен въпрос, върху който са работили много изследователи и по темата е натрупана богата литература.

Първата глава на монографията разглежда проблеми, свързани с екологичната среда във вилаета Караман и Горнотракийската низина, както и с условията за преселване на юруците от Анатолия в Румелия.

Стъпвайки върху съчинения по темата, д-р Петкова посочва, че населението от региона на Караман създава поселищна мрежа, която усвоява с различна плътност пространството до над 1000 м надморска височина. В тази поселищна мрежа намират своето място и номадите. Там протичат различните фази на тяхното усядане в периода от средата на ХV до средата на ХVІ в. Посочена е и другата характерна черта от способността на номадите да се интегрират в конкретна екологична среда - умението им да използват в своя специфичен поминък заблатени райони. Тези подходящи условия, при които функционират номадите от Караман, откриват и при преселването си в Горнотракийската низина. Те се превръщат във важен фактор за тяхното успешно установяване и постепенно усядане в новите територии.

Втората част на тази глава представя кратък исторически преглед на възможностите на номадското население в Анатолия да се установява на и да усвоява стопански определена територия. Обърнато е внимание и на качествата на юруците като военизирано население и използването им като съюзник в различни политически групировки.

 В тази част от изследването би било добре да се разшири информацията за географията и хронологията на преселване на номадските групи от Анатолия в Румелия, както предполага заглавието на главата и параграфа.

 Във втората глава на монографията са изследвани поселенията на юруците в Горнотракийската низина (по-конкретно на териториите на казите Стара Загора и Пловдив) и вилаета Караман. Основната цел, която авторката си поставя, е да проследи промените в данъчните регистрации, които дават информация за основните видове селища, които създават и населяват номадските групи в Анатолия. За тази цел първият изследователски проблем, на който тя се е спряла, е изясняване на термина „карие“/село, който се асоциира със селище на уседнало население.

Вторият изследователски проблем е свързан с изясняване на данъчната политика на османците към номадските групи в района на османска Анатолия и Горнотракийската низина. Изтъква се разликата в данъчното облагане на номадите, както на етапа, когато те се занимават само с животновъдство, така и на етапа на тяхното постепенно усядане и включването на земеделието в тяхната икономическа активност.

Третият изследователски проблем в тази глава е свързан с установяването на структурата на поселищната мрежа през изследвания период. Д-р Петкова се е спряла поотделно на цялата номенклатура от села (карие), мезри, махали, къшли и други типове поселения на номадските групи, регистрирани в дефтерите, покриващи териториите на вилаета Караман и казите Стара Загора и Пловдив, като белег от различни етапи на тяхното усядане и ангажирането им със земеделие. Разсъждавайки върху природата на всеки тип поселение, д-р Петкова достига до интересно заключение. Тя установява, че номадските групи привнасят от Анатолия в Тракийската низина поселищна мрежа с малки поселения, склонни към „роене“. Този тип поселищна организация на пространството носи белезите на нестабилност, предвид динамиката в поминъка на юруците скотовъди. Селищните структури, населявани от юруци и регистрирани с термина „махала“, „спадащо към“ или „в близост до“ основни селища с уседнало население, тя основателно приема като белег за усядане на номадската група. За това усядане определена роля изиграли и контактите със земеделското население от основното селище.

Последната, трета глава от монографията е посветена на изследването на стопанския профил на юрушките селища в двата проучвани района – Караман и Горна Тракия. В тази част от книгата д-р Петкова търси отговори на въпроси, свързани с появата, баланса или доминацията на различни компоненти от икономическата активност на номадите в Анатолия. Тя се стреми да открие времето и причините, когато спомагателното земеделие се появява в техния поминък и когато започва да доминира над подвижното скотовъдство. Отговори на тези въпроси авторката търси в различните регистрации на населението, като отново сравнява техните данни за двата изследвани района – Караман и Горнотракийската низина. За да изгради своите хипотези, тя използва и наблюденията на етнографи върху сезонната миграция и упражняването на земеделие от страна на юрушките групи в Анатолия през ХХ век.

Намирам за много важни и добре обосновани, изводите, до които д-р Петкова достига, а именно, че юрушките групи в района на Караман практикували земеделие и по-точно зърнопроизводство. С това умение те се заселили в Горнотракийската низина, като продължили да засяват там главно пшеница и ечемик. Подходящата екологична среда в новите им поселения постепенно превърнало земеделието в тяхната производствена листа от спомагателно в доминиращо занимание. Това бил и един от факторите за усядане на част от юруците и претопяване им сред останалата част от раята.

Следващият въпрос, на който авторката се спира е този за мезрите, пасищата и мерата и тяхното използване от юрушките групи, изследвани отново в сравнителен план.

В заключението на монографията д-р Петкова синтезира основните изводи, до които е достигнала в отделните глави. Тя представя битуването на номадските групи в Караман и преселването им в Горна Тракия в една обобщаваща схема, която показва общото и специфичното в тяхното развитие на полето на демографията и икономиката.

Качествата на изследването се състоят на първо място, в добрата библиографска осведоменост на авторката и в използването на ценен, непубликуван османотурски изворов материал. На второ място, определям като много успешна идеята на д-р Петкова да изследва структурите и процесите, които протичат сред номадските групи в Румелия и Анатолия, в сравнителна перспектива. Това е позволило тя да достигне до много по-аргументирани и убедителни изводи и да изгради заслужаващи внимание изследователски хипотези. Като цяло предложеният изследователски труд представлява стъпка напред в разбирането ни за поминъка на юруците и тяхното преселение на Балканите.

Моята основна бележка към труда на д-р Петкова се състои в това, че тя можеше да направи по-видими за професионалния читател използваните османотурски извори. Редно е изследване, което е посветено на демографските и стопански характеристики на дадено население, да бъде придружено от таблици, графики, карти, които да синтезират изворовата информация и които са неизменно допълнение към аналитичната част от текста. Препоръчвам на авторката при следващо издание на книгата да се постарае да запълни тази празнота, която ще позволи на читателя по-пълноценно възприемане на текста.

 Д-р Милена Петкова участва в конкурса и с 13 статии, 8 от които публикувани на английски и турски език в научни сборници и списания в Турция и Германия. В тях авторката въвежда в научен оборот и подлага на анализ нови, непубликувани архивни документи. Преобладаващата проблематика в тези публикации е в сферата на историческата демография и икономиката. Това показва нейната трайна ориентация към изследване на населението и неговата икономическа активност в различни части на Османската империя.

 Д-р Петкова участва активно и в научни проекти, някои от които финансирани от Фонд „Научни изследвания“, други от вътрешни фондове на СУ. Измежду проектите, в които тя е участник или ръководител, бих искала да изтъкна специалната полза за студентите и техните преподаватели от типа учебни проекти, в които те участват съвместно. Такъв е например проектът на тема: „Видинското царство на Иван Срацимир – между съпротивата и включването му в Османската империя“ с ръководител д-р Милена Петкова. Предварителната академична подготовка на участниците - студенти бакалаври и докторанти, тяхната теренна работа и проведеният научен семинар изискват от ръководителя на проекта да има не само научни и преподавателски качества, но и такива на добър организатор. Очевидно д-р Петкова притежава тези умения, което е залог за нейната успешна работа като университетски преподавател.

От академичната справка става ясно също, че д-р Милена Петкова е лектор или води семинарни упражнения в задължителни и свободноизбираеми, основни и специализирани курсове на бакалаври по темите: „История на българските земи през 15 – 17 век“, „Динамика на демографските промени в българските земи под османска власт“, „Българите в имперския „свят-икономика“, „Османотуска дипломатика и палеография“ (съвместно с доц. Св. Иванова), „Османотурски език“ (за бакалаври и магистри). Отделно от тези курсове бих искала да отбележа и други два курса в рамките на програмата ЕРАЗЪМ, които д-р Петкова води на английски език: „The Ottoman “world-economy” – new approaches to imperial “economic mind”, „The Ottoman rule and the demographic changes – the Bulgarian lands, the Balkans and Europe“. Това изброяване идва да покаже, че кандидатката е натрупала достатъчно опит като преподавател. Този факт подсказва, че тя е готова да се справи с предизвикателствата и изискванията на академичната позиция „доцент“.

Написаното дотук ми дава основание да гласувам положително за избирането на гл. ас. д-р Милена Иванова Петкова на академичната длъжност „доцент“ по професионално направление 2.2 История и археология (История на българските земи през ХV-ХVІІ век).

София, 24 април, 2021 г. Доц. д-р Стефка Първева